
Începem această rubrică din dorința de a cunoaşte 
câteva dintre preocupările înaintaşilor noştri şi 
evenimentele din această zonă, cuprinse în revista 
Biserica şi Școala a Episcopiei Aradului, dinainte de 
cel de-al doilea Război Mondial. 


1936 

Sfinţirea Bisericii din Gai 

O zi de mare bucurie duhovnicească a fost pentru 
credincioşii parohiei Arad-Gai, ziua de 13 Septemvrie. În 
această zi, prin târnosirea făcută de către P. Sf. Sa 
Părintele Episcop Andrei, s'a dat destinaţiei un nou sfânt 
locaş, ridicat după ani de străduinţă, cu ajutorul lui 
Dumnezeu, sârguinţa păstorului şi bunăvoința şi 
sprijinul conducătorilor şi credincioşilor cu râvnă pentru 
cele sfinte. Dimineaţa în ziua praznicului la orele 8 o 
ceată impunătoare de călăreţi şi un mare număr de 
credincioşi în frunte cu primarul municipiului dl Dr. 
Romul Coţioiu, încunjurat de o frumoasă cunună de 
intelectuali din Arad, au făcut o călduroasă primire P. Sf. 
Sale Părintelui Episcop Andrei, dupăce tot convoiul s'a 
pornit de-alungul străzilor frumos pavoazate cu 
treicolorul naţional, spre noul sfânt locaş. 


1912 

Influinţa chinematografului 

Dr. Mayer, medic militar în Viena, a arătat întro 
conferință,  influinţa  stricăcioasă, ce o are 
chinematograful asupra copiilor. El arată că dintrun 
copil în etate de 5 ani sănătos înainte, după prea deasa 
cercetare a chinematografului, a devenit un băian bolnav 
de nervi, nu-i mai prieşte mâncarea, întunecat, tăcut şi 
din când în când şi halucineazâ. Această interesantă 
comunicare a Dr.-lui Mayer ar trebui primită de cătră 
părinți cu cea mai mare căldură şi să-şi reţie odraslele 
dela cercetarea chinematografului, care-i nefericesc. 


1927 

Moda unghiilor vopsite 

Avem până acum moda părului tuns, moda rochiilor 
scurte, moda buzelor roşii şi altele. Acuma cucoanele de 
la Paris au mai stârnit încă una: moda unghiilor vopsite, 
care se întinde repede printre femei. Mai cu seamă 
doamnele boerilor de viţă îşi vopsesc unghiile după cum 
îi culoarea rochiilor lor. La o rochie verde unghii verzi, la 
una albastră — unghii albastre şi aşa mai departe. Cele 
care îşi schimbă de câteva ori rochiile pe zi, tot de atâtea 
ori îşi vopsesc şi unghiile cu altă spoială după rochie. În 
America duduele au lepădat ciorapii şi acum îşi vopsesc 
deadreptul picioarele în fel de fel de chipuri. Până unde 
va mai ajunge oare moda la femei ?... 


LIBRĂRIA LOGOS NE RECOMANDĂ 
Virgil Gheorghiu 


De ce "ora 25"? ne vom 

întreba. Pentru că este cea 
care vine după ultima oră, 
cea în care chiar venirea 
unui Mesia nu ar mai putea 
rezolva ceva, "fiindcă o 
societate tehnologizată nu 
poate crea Spirit şi este în 
consecinţă abandonată 
monştrilor". 


C. Virgil GHEORGHIU 

ANUNŢURI 


Marţi, 20 septembrie, la Bisericuţță s-a săvârşit 
parastasul pentru împlinirea a 110 ani de la 
naşterea Părintelui Arsenie. Adunați în număr 
mare, ne-am bucurat de darurile sale, simțind cu toţii 
pacea şi bucuria zilei. Cum spunea unul dintre părinţii 
noştri, prinoasele aduse de noi se vor întoarce înmiit prin 
mijlocirile Părintelui Arsenie, folosindu-ne în primul 
rând nouă. 


La Sf. Liturghie de duminica trecută ne-am bucurat de 
împreună-slujirea diac. Gheorghe Băbuţ, ctitorul 
mănăstirii Portăriţa (Satu-Mare), unde o parte dintre noi 
au poposit la sfârşitul acestei veri. Cuvântul rostit și scris 
sunt armele şi talanţii mereu înmulţiţi ai acestui părinte, 
pe care îl mai aşteptăm la noi. 


Bun venit celor doi prunci nou-născuţi în 
comunitatea noastră: Lazăr, al lui Iosif dr. şi al Mariei şi 
Maria-Sofia, a Lorenei-Daniela și Sorin. Dumnezeu să 
le dea viaţă îmbelşugată de roade duhovniceşti, alături de 
părinţi şi fraţi! 


În perioada 26-28 septembrie, un grup de tineri de la 
Bisericuţă au făcut o mică excursie în care au îmbinat 
vizitarea unor mănăstiri și locuri istorice din Ardeal 
(Sighişoara, Braşov, Sinaia, Sibiu), cu destinderea. 


ȘTIRI 

Pelerinaj de praznicul Sf. Cuv. Parascheva 
Pelerinajul de la Iaşi dedicat Sfintei Parascheva va fi 
organizat anul acesta în condiţii speciale din cauza 
pandemiei de  coronavirus, aanunţat Arhiepiscopia. 
Pentru a se evita o concentrare a închinătorilor de-a 
lungul a doar câteva zile, racla cu moaştele Cuvioasei va 
fi scoasă din Catedrala Mitropolitană şi depusă în 
baldachinul special amenajat încă din data de 8 
octombrie şi va rămâne acolo timp de o săptămână, până 
pe 15 octombrie. Precizăm că anul acesta nu vor fi aduse 
nici din ţară, nici din străinătate alte sfinte moaște sau 
relicve sfinte. 

Sursa: basilica.ro 


Cenzura Facebook 

Regizorul şi publicistul Iulian Capsali s-a trezit, din nou, 
blocat de cerberii de la Facebook, după ce a publicat o 
opinie, ca reacţie lao postare pro homosexualism a 
lui Teodor Baconschi. „Corectitudinea politică” a reţelei 
lui Zuckerberg, îi impută lui Capsali, care a comentat că 
„pe valul politic progresist urcă şi teologul-diplomat 
Baconschi, ce ne ceartă acum că nu acceptăm, noi 
ortodocşii, homosexualitatea”, că „postarea sa nu a 
respectat standardele comunităţii”. 

Sursa: activenews.ro 


Aşteptăm întrebările, sugestiile şi eventualele 
colaborări pe adresa revista.maximina(0 gmail.com 


sau la tel. 0734.194.372. 
Mulţumim tuturor pentru rugăciuni şi ajutor financiar. 

+ Foaie ortodoxă pentru suflet 


PĂRINTELE DUMITRU STĂNILOAE - 
DARUL LUI DUMNEZEU 


„Părintele Dumitru Stăniloae este cu siguranță cel mai 
mare teolog ortodox al acestui sfârşit de secol. El 
reprezintă un dar preţios al lui Dumnezeu făcut Bisericii 
noastre şi umanităţii.” (arhim. Gheorghios Grigoriatul) 


Cităm aceste cuvinte întrucât în 4 octombrie se împlinesc 
27 de ani de la trecerea la Domnul a Părintelui Stăniloae, 
care a fost nu doar un mare teolog, dar şi un mărturisitor 
al credinţei, fiind închis timp de 4 ani la Jilava şi Aiud. A 
scris cărți importante de teologie şi ne-a lăsat, la 
îndemnul și cu sprijinul Părintelui Arsenie Boca, 
traducerea Filocaliei. 


Dacă, în secolul al XX-lea, neamul omenesc a primit așa 
un dar, atunci datori suntem cu atât mai mult, noi, 
creștinii ortodocşi, să încercăm să gustăm din nectarul 
scrierilor sale. Unii ar putea zice, descurajaţi: sunt prea 
grele, nu putem înţelege atâta profunzime de gânduri. 
Dar, dacă ne silim să trecem peste prejudecățile şi lenea 
care ne ispitesc de atâtea ori când ni se dă gând să citim 
scrierile Sf. Părinţi şi ale teologilor de valoare, vom vedea 
că lucrurile nu stau chiar aşa. Am selectat mai jos câteva 
rânduri ale Părintelui D. Stăniloae, care ne vor ajuta să 
înţelegem mai bine rostul şi diferenţa celor cuprinse în 
Vechiul "Testament faţă de cele pe care le-a primit 
omenirea prin lisus Hristos. 


LEGEA - PEDAGOG SPRE HRISTOS 


Profetul dădea omului credinţa drept certitudine despre 
existenţa lui Dumnezeu şi comunica voia Lui. Omul 
simţea pe Dumnezeu interesat de destinul său şi aproape 
în actul de naştere şi de susţinere al credinţei sale în EI... 
întrucât îi trimitea poruncile Lui. Dar... putere să le 
împlinească nu îi dădea... Profetul,... prin faptul că 
transmitea simplu poruncile lui Dumnezeu, fără a fi în 
stare să ajute omului la îndeplinirea lor, contribuie, de 
asemenea, la confirmarea conştiinţei că Dumnezeu este 
departe. Dumnezeu îi apărea omului ca unul care, 
ținându-se la distanţă, îi trimitea porunci, spunându-i: 
împlineşte-le. Omul se simţea singur şi lăsat la 
puterile proprii... In realitate, el putea împlini 
anumite porunci de ordin civic, juridic, moral, dar 

porunca cea mai însemnată, a intrării în comuniune 
cu Dumnezeu şi, prin aceasta, cu semenii prin iubire, 
nu o putea împlini fără coborârea lui Dumnezeu la el. 


Un om poate cere altuia, când nu se află cu el în 
comuniune, să împlinească anumite acte ca şi când ar fi 
în comuniune, dar aceasta însăşi nu se poate realiza până 
nu se coboară însuși la acela. Cu atât mai mult nu se 
poate realiza comuniune cu Dumnezeu până nu se 
coboară El la om. Comuniunea se realizează prin 
coborârea celui superior la spirit, ca putere de iubire, de 
înţelegere, la cel inferior, nu prin suirea celui inferior la 
cel superior. 


Legea ţine nedeplin locul comuniunii, până la realizarea 
ei. Este umbra, este prefiguraţia a ceea ce avea să vină. 
Ea creează un regim de aşteptare, de tensiune 
după întregire, ea e o făgăduinţă în același timp. 
Părintele e aspru cu copilul după ce a săvârşit greşeli 
grave şi îl ţine la distanţă. E atât de aspru, încât copilului 
i se pare că tatăl său îl tratează ca pe o slugă. 
Comuniunea dinainte nu mai este. Dar asprimea 
prezentă e provizorie, copilul o simte ca stadiu de trecere 
spre noua comuniune filială şi, de aceea, o suportă în 
aşteptarea aceleia. Prin Iisus Hristos, Dumnezeu iar Îşi 
descoperă faţa de Părinte către oameni. Omul devine iar 
fiu al lui Dumnezeu, apune Sf. Grigorie de Nyssa. 





Legile dintre oameni sunt un complex de frâne reciproce 
ale egoismelor. Ele sunt cu atât mai aspre şi cer cu atât 
mai puţin cu cât starea de egosim este mai dezvoltată. 


Legile sunt bune, dar insuficiente. Ele indică spre marea 
lege a iubirii, în care se cuprind toate unitar şi desăvârşit. 
Dar, întrucât iubirea nu poate fi realizată de om fără 
coborârea lui Dumnezeu, nici legile nu pot fi împlinite 
decât de silă, trebuind să fie tot mai multe, lăsând o tot 
mai largă sferă a egoismelor. Numai cine trăieşte în 
iubire împlineşte toate legile. Iubirea, comuniunea sunt 
desăvârşirea legii. 

Timpul de sub domnia legii nu e uniform. Ci are o 
dezvoltare. Propriu-zis nu timpul, ci omenirea. Căci 
timpul nu e o schemă goală în care se orânduiesc faptele 
şi stările sufleteşti ale omului ca obiectele în spaţiu, ci 
este însăşi  înlănţuirea acestor stări şi fapte, 
complexitatea lor... Complexitatea aceasta... progresează 
astfel până se umple de toate condiţiile, care fac înţeleasă 
şi necesară coborârea Fiului lui Dumnezeu pe 
pământ. Aceasta este „plinirea vremii”. 


„Plinirea vremii” înseamnă negativ că omul s-a umplut 
de constatarea insuficienței sale, iar pozitiv de 
sentimentul necesității ajutorului lui Dumnezeu. El se 
află în starea celui ce aşteaptă şi cere încordat: „vino, 
Doamne”. Astfel, „plinirea vremii” înseamnă şi clipa de la 
care începând avem un timp plin de Dumnezeu, întrucât 
Fiul Său a devenit om şi rămâne aşa pururea, trăind cu 
noi timpul... Timpul dinainte de Hristos n-a fost plin de 
această prezenţă... Se simţea un anumit gol în timp. 
Acum nu-l mai simţim... De-abia acum timpul e plin 
de sensul şi de valoarea lui, căci valoare capătă 
viaţa în timp numai prin întruparea lui 
Dumnezeu în el. 

EVANGHELIA DUMINICII 
Luca VI, 31-36 


Şi precum voiţi să vă facă vouă oamenii, faceţi-le şi voi 
asemenea. Şi dacă iubiţi pe cei ce vă iubesc, ce răsplată 
puteţi avea? Căci şi păcătoşii iubesc pe cei ce îi iubesc pe 
ei. Şi dacă faceţi bine celor ce vă fac vouă bine, ce 
mulțumire puteţi avea? Că şi păcătoşii acelaşi lucru fac. 
Şi dacă dați împrumut celor de la care nădăjduiți să 
luaţi înapoi, ce mulțumire puteţi avea? Că şi păcătoşii 
dau cu împrumut păcătoşilor, ca să primească înapoi 
întocmai. Ci iubiţi pe vrăjmaşii voştri şi faceți bine şi 
dați cu împrumut, fără să nădăjduiți nimic în schimb, şi 
răsplata voastră va fi multă şi veți fi fiii Celui Preaînalt, 
că EI este bun cu cei nemulţumitori şi răi. Fiţi milostiui, 
precum şi Tatăl vostru este milostiv. 





Sf. Teofan Zăvorâtul grăieşte astfel: 


„Porunca cea dintâi este porunca dragostei. Mic 
cuvântul, atotcuprinzătoare lucrarea. E uşor să vorbeşti 
de dragoste, dar nu este ușor să ajungi la măsura 
cuvenită a dragostei. Şi totuşi, porunca nu e cu neputinţă 
de împlinit. Totul e să ajungem la deplina unire de 
simţire cu ceilalţi, adică ... să simţim ceea ce simt şi el. 








Când se va întâmpla asta, nu vei avea nevoie să ţi se arate 
ce şi când să faci pentru ceilalți: inima însăşi o să-ţi 
arate. Tu îngrijeşte-te să te păstrezi în această stare, altfel 
se va apropia îndată egoismul, te va întoarce în cochilia 
ta şi te va zăvori în ea. Atunci n-o să mai mişti un deget 
pentru altul, n-o să-i arunci nicio privire, de-ar şi muri 
acela.” 


APOSTOLUL DUMINICII 
2 Corinteni XI, 31-33; XII, 1-9 


Dumnezeu şi Tatăl Domnului nostru lisus, Cel ce este 
binecuvântat în veci, ştie că nu mint! In Damasc, 
dregătorul regelui Areta păzea cetatea Damascului, ca 
să mă prindă, Şi printr-o fereastră am fost lăsat în Jos, 
peste zid, într-un Coş, şi am scăpat din mâinile lui. Dacă 
trebuie să mă laud, nu-mi este de folos, dar voi veni 
totuşi la vedenii şi la descoperiri de la Domnul. Cunosc 
un om în Hristos, care acum paisprezece ani - fie în 
trup, nu ştiu; fie în afară de trup, nu ştiu, Dumnezeu ştie 
- a fost răpit unul ca acesta până la al treilea cer. Şi-l 
ştiu pe un astfel de om - fie în trup, fie în afară de trup, 
nu ştiu, Dumnezeu ştie - că a fost răpit în rai şi a auzit 
cuvinte de nespus, pe care nu se cuvine omului să le 
grăiască. Pentru unul ca acesta mă voi lăuda; iar 
pentru mine însumi nu mă voi lăuda decât numai în 
slăbiciunile mele. Căci chiar dacă aş vrea să mă laud, 
nu voi fi fără minte, căci voi spune adevărul; dar mă 
feresc de aceasta, ca să nu mă socotească nimeni mai 
presus decât ceea ce vede sau aude de la mine. Şi pentru 
ca să nu mă trufesc cu măreţia descoperirilor, datu-mi- 
s-a mie un ghimpe în trup, un înger al satanei, să mă 
bată peste obraz, ca să nu mă trufesc. Pentru aceasta de 
trei ori am rugat pe Domnul ca să-l îndepărteze de la 
mine; şi mi-a zis: Iţi este de ajuns harul Meu, căci 
puterea Mea se desăvârşeşte în slăbiciune. Deci, foarte 
bucuros, mă voi lăuda mai ales întru slăbiciunile mele, 
ca să locuiască în mine puterea lui Hristos. 


Sf. Teofilact al Bulgariei ne dă o tâlcuire: 

Sf. Ap. Pavel spune că s-a îngăduit să pătimească ispite şi 
necazuri ca să nu se mândrească, iar Dumnezeu zice că 
alta este pricina: ca să se arate că dumnezeiasca Sa 
putere se arată desăvârşit când Apostolii Săi se află întru 
neputinţă, adică în goane şi în primejdii. Cu cât 
neputinţele mele sunt mai multe, cu atât îmi 
pricinuiesc mai mult puterea lui Hristos. 

SFINŢII SĂPTĂMÂNII 





_ MINUNEA DIN INDIA 
A SFANTULUI APOSTOL TOMA 


(6 octombrie) 


Sfântul Apostol Toma, numit și Geamănul, este unul 
dintre cei 12 apostoli ai Domnului nostru lisus Hristos. 
După Înălţarea Domnului şi după primirea Sfântului 
Duh, Sf. Apostoli, aruncând sorţi unde să 
propovăduiască fiecare cuvântul lui Dumnezeu, Sfântului 
Toma i-a căzut sorţul să meargă în India. 


[ 

„A băgat pe mâna dreaptă un de-ală de cauciuc şi m-a 
făcut toată numai dungi groase cât mâna. Ce să fac? 
Am răbdat...” 


După prima arestare, deși nu a recunoscut nimic din 
sprijinul dat eroilor din rezistenţă, a fost condamnată: 
„Ne-a dat şase ani, deşi n-am spus nimic... zicea că ştiu 
tot, dar nu spun. Că io n-am vorbit nimic. N-am spus 
NIMIC.” 


Iată că neamul acesta în care iudele s-au întâlnit în toate 
momentele istoriei, a dat şi oameni care nu au trădat, 
orice s-a întâmplat... 


Cum să nu te cutremuri când citeşti mărturia Elisabetei 
Rizea: „Doamne, mă rugam, întăreşte-mă să nu 
spun nimic. M-ar fi mustrat conştiinţa să-i spui, să 
ştiu că i-a împuşcat pentru mine.” 


Și la a doua arestare i-au cerut să-i vândă, căci încă nu-i 
prinsese pe toți din grupul Arsenescu-Arnăuţoiu. 
Elisabeta Rizea mărturiseşte cu o fărâmă de umor: „Și m- 
a bătut iar, că n-am spus. Da mai hodinisem şi doi ani, 
nu mai luasem bătaie doi ani şi am putut suferi.” 


Condamnată la moarte, condamnare care se va 
transforma în temniţă grea de 25 ani şi confiscarea 
averii, eroina din Nucşoara a lăsat acasă doi copii, în 
timp ce soţul ei era deja de o bună vreme la închisoare. 





Despre condiţiile în care trăia în temniţă, ea 
mărturiseşte: 


„Ne da mâncare pe sub ușă... o bucată de turtă din 
mălai. Când ţi-o da dimineața, până la 12 se făcea pe ea 
o bucată ca muşchiu, ca lâna. Mucegai se făcea... 
Umezeală mare!” 


Chinurile au fost înmulţite de legarea unor perechi grele 
de lanţuri la picioare. Femeie tânără și frumoasă la 
începutul anilor 50, când au eliberat-o în 1964, alături de 
toţi deţinuţii politici, aşa se descrie singură: 


„Mi-au căzut dinții, mi-au smuls părul cică să tac. Dar 
poți să taci? Nu pot! Imi vine să zbier ca o vacă, prin 
câte am trecut.” 


După Revoluţie şi-a dorit să se întâlnească cu torţionarii 
care mai trăiau, să-i privească în ochi şi să le spună tot 
oful... „Cum mi-a rupt ei oasele... Îi iert eu, da nu-i 
iartă Dumnezeu... 

POEZIA ÎNCHISORILOR 
Sergiu Mandinescu (1928-1964) 
AMIN (Reeducare) 


De-aş avea o pană de înger 

Şi cerneală de bezne, 

Poate că abia atunci mi-ar fi lesne 
Să mă adun din toate risipirile, 
Să-mi scriu amintirile 

Şi să spun tuturor de ce sânger. 


Era o noapte jefuită de stele... 

La fereastra nădejdii — zăbrele, 

La uşa salvării — lăcate, 

Iar frunţile noastre palide înnoptaseră toate. 


Când, deodată, din mijlocul nostru 

Izbucni, ca o flacără neagră, ura. 

Focul ei a topit într-o clipă 

Gând, suflet, aripă — 

Toate din tot — şi n-a mai rămas decât zgura. 


Baroase cumplite zdrobiră tăcerea 

In cioburi de răcnete mari cât durerea. 

Ţăndări din sufletele noastre au ajuns până la cer. 
Martirii ardeau pe ruguri de ger... 


Atât de cumplite au fost suferinţele, 

Atât de năprasnică urgia, 

Încât în noaptea aceea unii şi-au pierdut minţile, 
Alţii şi-au pierdut veşnicia. 


Într-un târziu toate sufletele zăceau sfărâmate. 
Ah, amintirea asta ca pe o roată mă frânge! 

Pe jos erau risipiţi creiţarii de sânge, 

Plata atâtor păcate. 


Dintre cei care au trecut pe acolo, numai morţii trăiesc. 
Iată, de pildă, eu — umblu, vorbesc, 

Asemenea lui, aşijderea ţie, 

Dar viaţa mea nu-i, nu-i, prietene, decât o moarte vie. 


Ah, Doamne, iată-mă aici, la ceasul comorilor, 
Imbrăţişându-mi lespedea de patimi şi chin. 

Aştept îngerul zorilor, 

Aştept Invierea, 

În numele Tatălui şi-al Fiului, şi-al Sfântului Duh, Amin! 


Piteşti, decembrie 1949 

PĂRINTII RĂSPUND LA ÎNTREBĂRI 





De multe ori simţim că nu mai merge 
rugăciunea. Ce putem face ca să ne încălzim 
inimile? 


Psalmul 50 spune: „Inima înfrântă şi smerită Dumnezeu 
nu 0 va urgisi”. Aceasta trebuie să ne stea mult în atenţie, 
mai ales că Psalmul 50 este un psalm al pocăinţei. Ce 
înseamnă pocăință? Înseamnă schimbarea minţii, 
schimbarea inimii, schimbarea drumului vieții şi 
mergerea pe Cărarea Împărăției, care nu este alta decât 
Hristos, Calea, Adevărul și Viaţa. 


Dacă nu merge rugăciunea, sunt mai multe cauze care 
provoacă această disfuncţionalitate duhovnicească: 


Cea dintâi este referitoare la noi înşine, apoi este mediul 
şi mai este o cauză care Îl priveşte direct pe Dumnezeu, 
adică încercarea la care El ne poate supune, pentru că 
fără de încercare Dumnezeu nu primeşte pe nimeni. 


Cea mai importantă cauză pentru care sufletul este rece, 
iar rugăciunea slabă este lipsa noastră de smerenie. 
După cuvântul Părintelui Arsenie, dulama lui Dumnezeu 
este smerenia. Atâta vreme cât noi nu avem acest duh al 
smereniei, care nu se naște decât din dragostea curată şi 
adevărată de Dumnezeu, care la rândul ei, nu se naşte 
decât din credinţa cea curată şi adevărată, rugăciunea 
noastră nu poate fi decât slabă şi mereu căzând întru 
neputinţă. Atunci trebuie să căutăm acest duh de 
umilință şi smerenie. De aceea şi prima fericire pe care 
ne-o dă Mântuitorul este: „fericiţi cei săraci cu duhul, că 
acelora este Împărăţia Cerurilor”. Sărăcia cu duhul 
înseamnă a vedea cât de sărac eşti şi a fugi la mila şi 
bogăția lui Dumnezeu, având conştiinţa că numai în 
Dumnezeu putem să fim mântuiţi şi să aflăm fericirea. 
Răceala la rugăciune apare, în contextul lipsei de 
smerenie, pentru că nu ne vedem păcatele noastre, 
ceea ce aduce căderea în alte păcate. Deci lipsa 
smereniei, adică păcatul, nevederea lui şi nepocăinţa 
pentru el este în sine cauza răcirii rugăciunii. 





A doua cauză este mediul sau duhul lumesc în care 
suntem obligaţi să trăim, atât în familie, cât şi în 
societate, la locul de muncă. Trăirea în acest mediu, 
negardaţi de smerenie și credinţă puternică, duce la 
răcirea sufletului, la rugăciunea slabă. 


Referitor la ultima cauză, știm cuvântul Mântuitorului de 
pe Cruce: „Eli, Eli, sabahtani!”, adică „Dumnezeul meu, 
Dumnezeul meu, de ce M-ai părăsit!” şi care arată că cea 
mai mare încercare la care poate fi supus un credincios 
care vrea să fie cu Dumnezeu şi în Dumnezeu, este şi 
ultima — a părăsirii de Dumnezeu, în care El Se face 


că te-a părăsit. Atunci se vădeşte şi se testează 
credinţa. Credinţa trebuie să rămână nezdruncinată, 
oricare ar fi sentimentul, starea sau situaţia cu care ne 
confruntăm. Această cauză a lipsei de căldură la 
rugăciune se referă la oamenii care sunt deja înaintați pe 
drumul desăvârşirii. 


Cu toate aceste motive ale răcirii rugăciunii, noi suntem 
datori să facem rugăciune, chiar şi atunci când simţim că 
nu suntem cu inima caldă şi cu putere de rugăciune. 
Trebuie să ne silim să facem rugăciune după cuvântul 
Mântuitorului, care spune că Împărăţia Cerurilor se ia de 
către cei ce se silesc. Deci silindu-ne, Dumnezeu va face 
milă. 


Să ne aducem aminte şi de cuvântul Mântuitorului către 
Sf. Siluan Athonitul, pe care l-am prăznuit de curând: 
Stai cu mintea în iad şi nu deznădăjdui. Adică, cu toată 
această pustietate sufletească pe care o descoperi în tine, 
cu toate răutăţile, continuă să ai nădejde în Dumnezeu, 
să te rogi, chiar dacă simţi rugăciunea slabă, 
neputincioasă. Continuă să strigi. 


Cum zicea părintele nostru Cleopa: rugăciunea multă 
până la urmă aduce rugăciunea de calitate. Va 
veni şi rugăciunea aceea pe care o aşteptăm şi o dorim. 


Rugăciunea este arta artelor şi cea dintâi şi cea 
mai importantă lucrare pe care trebuie să o facem. 
După cum ne silim să învăţăm ceva, să deprindem o 
lucrare, să cântăm la un instrument, să ştim la o materie 
cum ar fi chimia, matematica, etc. şi trebuie multă 
osteneală până când reuşeşti să faci lucrul acela bine, aşa 
trebuie şi cu rugăciunea. Ostenindu-ne, Dumnezeu va 
pune preacuratul Său deget haric peste mintea şi inima 
noastră, peste ochii noştri, care vor începe să verse 
lacrimi şi peste buzele noastre, cum zice Psalmul 50: 
„Doamne, buzele mele vei deschide şi gura mea va vesti 
lauda Ta”. 


ÎI 4 
"At 





CALENDARUL MĂRTURISITORILOR 


ELISABETA RIZEA- 
EROINA MUSCELULUI (6 octombrie 2003) 


Țărancă din zona Muscelului, cu şapte clase de şcoală şi 
cu credinţa tare că nu are voie să fie niciodată iudă. Om 
cinstit, care a muncit din copilărie ca să aibă ceva şi 
căreia statul i-a luat toată averea. Urmărită, bătută, 
inimoasă, care nu a trădat, ci a ajutat mereu pe cei care 
mai erau în munţi. Din neamul ei opt au fost închiși, iar 
unul ucis. 


După Revoluţie a avut curajul să spună toată pătimirea ei 
și a celor pe care i-a sprijinit, deşi încă erau destui care o 
amenințau cu moartea. 


lată cum o băteau securiştii, când veneau la ea acasă 
pentru a o sili să îi toarne pe luptătorii din munţi: 

Și mâhnindu-se el că era trimis la niște popoare sălbatice 


ca acestea, Domnul 1 s-a arătat în vedenie, întărindu-l ca să 
îndrăznească şi să nu se teamă, poruncindu-i şi 
făgăduindu-i că va fi cu dânsul. 


lar calea în acele părţi i s-a arătat în chipul acesta: 
Gundafor, împăratul Indiei, vrând să-şi facă frumoase 
palate împărăteşti, a trimis pe un negustor de al său, Avan, 
în părţile Palestinei ca să caute un meşter iscusit care ştie 
să zidească palate, precum sunt cele ale cezarilor de la 
Roma. lar Domnul i-a poruncit lui Toma în vedenie să 
meargă cu Avan în India.Şi mergând împreună la 
Gundafor, acesta, văzându-l pe Toma, s-a bucurat şi 
arătându-i locul unde voia să construiască palatele, i-a dat 
aur mult pentru zidire, iar el a plecat în călătorie. Toma, 
luând aurul, l-a împărţit la cei săraci, iar el, ostenindu-se în 
propovăduirea Evangheliei, a întors pe mulţi oameni la 
credinţa în Hristos și i-a botezat. 


După doi ani, împăratul a trimis la Apostolul Toma pe 
cineva ca să-l întrebe când vor fi terminate palatele care se 
zidesc. lar Apostolul l-a înștiințat pe împărat că numai 
acoperișurile palatelor au mai rămas de făcut. Și s-a 
bucurat împăratul, căci socotea că Toma îi zideşte palatele 
pe pământ şi a trimis iarăşi mult aur, poruncindu-i ca 
acoperişul să fie frumos zidit. Iar el iarăşi, împărțind aurul 
la cei nevoiaşi, se silea cu propovăduirea cuvântului lui 
Dumnezeu. 


După o vreme oarecare 
împăratul a aflat că nici nu s- 
a început a se zidi palatul pe 
care l-a poruncit, iar tot 
aurul lui a fost împărţit la 
săraci, şi zidarul nici nu se 
îngrijeşte pentru zidire, ci 
umblă prin cetăţi și prin sate 
ŞI propovăduiește un 
Dumnezeu nou, făcând 
multe minuni. Mâniindu-se 
împăratul foarte tare, a 
trimis slujitorii ca să-l prindă 


pe Apostol și, fiind prins şi adus înaintea împăratului, 
acesta îl întreba: 

-Oare ziditu-mi-ai palatele? 

Apostolul a răspuns: 

-Le-am zidit foarte bine şi sunt foarte frumoase. 

Şi a zis împăratul: 

-Să mergem să vedem aceste palate. 

A răspuns Apostolul: 

-Nu poţi în această viaţă să vezi aceste palate, ci numai 
atunci când te vei duce din această viaţă, atunci le vei putea 
vedea şi, sălăşluind în ele, vei petrece acolo în veci cu 
bucurie. 


Iar împăratul, socotind că este batjocorit, s-a mâniat foarte 
tare şi a poruncit ca Apostolul să fie aruncat în temniţă şi 
să fie pedepsit cu moarte cumplită. În acest timp, fratele 
împăratului a căzut bolnav şi a murit. Împăratul, uitând de 
mâhnirea cea dintâi, a fost cuprins de jale pentru moartea 
fratelui şi acum plângea nemângâiat. Îngerul lui 
Dumnezeu, luând sufletul celui care murise, l-a înălţat în 
lăcașurile cereşti şi îi arăta multele palate minunate, 
frumoase şi luminoase, ale căror frumuseți nu este cu 
putinţă a le spune. 


Şi îngerul l-a întrebat, zicând: 

-În care din aceste palate ai voi să vieţuieşti? 

Iar sufletul, privind spre cel mai frumos palat, a zis: 

-De mi s-ar da voie să petrec măcar într-un colţ al acestui 
palat, nimic nu mi-ar mai trebui. 

Iar îngerul a zis: 

-Nu vei putea să petreci în aceste palate pentru că sunt 
ale fratelui tău şi aceste palate au fost zidite de străinul 
Toma cu aurul care i s-a dat lui. 

Apoi sufletul a zis: 

-Mă rog, Ţie, Doamne, dă-mi voie să mă duc la fratele 
meu şi voi răscumpăra de la dânsul aceste palate, pentru 
că el nu ştie cât sunt de frumoase şi, după ce le voi 
răscumpăra, iarăși mă voi întoarce aici. 

Atunci îngerul a întors sufletul în trup şi îndată mortul a 
înviat şi, deşteptându-se ca din somn, i-a întrebat pe cei 
care erau de faţă unde este fratele lui şi îi ruga să-i spună 
împăratului să vină la dânsul. 


Auzind împăratul că a înviat fratele lui, s-a bucurat foarte 
mult şi a alergat la dânsul. Apoi, văzându-l viu, s-a 
înspăimântat, dar în același timp s-a şi bucurat. Iar cel 
înviat a început a grăi către dânsul: 

-Ştiu bine, împărate, că mă iubeşti şi ai plâns pentru mine 
şi de ţi-ar fi fost cu putinţă să mă răscumperi de la 
moarte, ai fi dat chiar jumătate din împărăţia ta. 

Iar împăratul i-a zis: 

-Adevărat, aşa este şi nu poate fi altfel. 

Apoi fratele său i-a zis: 

-Dacă mă iubeşti atât de mult, doresc de la tine un dar şi 
te rog să nu mi-l respingi. 

Iar împăratul a zis: 

-Tot ceea ce am îţi dăruiesc ţie, iubitul meu frate. 

Și împăratul şi-a întărit cu jurământ cuvântul său. Atunci 
fratele cel înviat a zis: 

-Dă-mi palatele tale pe care le-ai zidit în ceruri şi toată 
bogaţia mea de pe pământ să o iei tu în locul acestor 
palate. 

Iar împăratul, auzind aceasta, s-a îndoit şi fiind uimit cu 
totul, tăcea. După aceasta l-a întrebat: 

-De unde am eu palate în ceruri?. 

Și i-a zis fratele: 

-Cu adevărat sunt nişte palate cum tu nici nu știi și nici n- 
ai văzut niciodată şi nicăieri aşa ceva şi aceste palate au 
fost zidite de Toma pentru tine, pe care tu îl ţii în temniţă; 
eu le-am văzut şi m-am minunat de frumuseţea lor 
nespusă şi aş dori să viețuiesc acolo măcar într-un colţ, 
dar nu mi s-a dat voie. Pentru că îngerul care m-a luat pe 
mine mi-a spus că eu nu pot să petrec în aceste palate 
pentru că sunt ale tale, zidite de străinul Toma. 

Apoi m-am rugat îngerului să-mi dea voie să vin la tine 
pentru a răscumpara acele palate; şi dacă mă iubeşti, dă- 
mi-le mie, şi tu să ai în schimb toate averile mele. 

Atunci împăratul s-a bucurat de două lucruri: pentru 
viaţa fratelui şi pentru palatele care i s-au zidit în ceruri. 
Apoi i-a zis fratelui său: 

-Iubite frate, m-am jurat ţie să nu-ţi opresc sub 
stăpânirea mea nimic din cele ce sunt pe pământ, iar 
palatele din cer nu ţi le-am făgăduit; și dacă vei voi, avem 
pe lângă noi același zidar şi acela poate să-ţi facă şi ţie 
astfel de palate. 


Zicând acestea, împăratul a trimis îndată la temniţă ca să- 
| scoată pe Sf. Toma şi, alergând în întâmpinarea 
Apostolului, a căzut la picioarele lui, cerându-şi iertare. 

lar Apostolul, mulţumind lui Dumnezeu, a început să-i 


înveţe pe amândoi fraţii credinţa în Domnul nostru isus 
Hristos. Şi i-a botezat şi i-a învăţat toată credinţa 
creştinească. După aceasta, amândoi fraţii şi-au zidit prin 
multe milostenii lăcaşuri veşnice în ceruri. lar Apostolul 
Toma, petrecând o vreme cu ei şi întărindu-i în credinţă, 
s-a dus în cetăţile dimprejur şi prin sate, binevestind 
împărăţia cerurilor. Și propovăduind cuvântul lui 
Dumnezeu, la midieni, la parți, la perşi şi la indieni, a fost 
închis în temniţă și dat pe mâinile a cinci ostaşi, care 
suindu-l într-un munte, l-au junghiat cu suliţele, şi aşa a 
trecut la Domnul. Iar în locul unde a fost îngropat 
trupul Sfântului Apostol Tomase  săvârşeau multe 
minuni, întru slava lui Hristos, Dumnezeul nostru, căruia 
împreună cu Tatăl şi cu Sfântul Duh, se cuvine cinstea şi 
închinăciunea în veci. Amin. 





POVEŢE PENTRU STAREA ÎN BISERICĂ 





Câţiva fraţi ne-au sugerat că ar fi de folos să facem o 
rubrică în care să cuprindem sfaturi şi îndrumări date 
de sfinți părinți (şi nu numai) despre felul în care 
trebuie să stăm şi să ne purtăm în biserică. Începem azi 
cu câteva cuvinte ale Sf. Teodor Studitul despre 


PARTICIPAREA LA SLUJBE 


„Să alergăm la biserică şi să ne sârguim ca să plăcem 
Domnului pentru toate; iată în mâna noastră este şi viaţa 
şi moartea. Să ne ajutăm unul pe altul de-a pururea la 
slujbele cele orânduite, că în faptele mâinilor noastre 
este mântuirea şi pierzarea, în petrecerea noastră bună 
este mântuirea noastră, în dragostea curată a unuia către 
altul, este odihna sufletească. Drept aceea, ... să vă 
faceţi toţi un suflet, o inimă şi o voie, ca să fiţi la 
toate în orânduială. 


Mai vârtos să vă nevoiţi spre rugăciune, cu toţii 
dimpreună să vă adunaţi ca o turmă, ca şi cum aţi fi 
chemaţi de îngeri să vorbiţi cu Dumnezeu şi să slujiţi cu 
cântări duhovniceşti, şi nu veţi lua daruri şi răsplătiri 
vremelnice şi trecătoare, ci dumnezeieşti şi veşnice 
daruri, care luminează şi înviază sufletele. Cu toţi 
împreună cântaţi, la citiri fiţi în stare de veghe, 
treji şi cu umilinţă la cântări, luminându-vă cu bucurie 
sufletească, şi cu atâta silinţă să cântăm încât să 
ruşinăm pe diavolul. Mai vârtos, să fim cu luare aminte 
la rugăciuni, ca rugându-ne cu curăţie preacuratului 
Dumnezeu, să ne luminăm mai mult, iar să nu ne 
întunecăm. 


După otpustul slujbei, ieşind cu linişte, unul să 
meargă la învăţătură ca să nu piardă câştigul ce l-a 
adunat prin cântare, cu vorbe deşarte; altul la altă 
folositoare treabă; iar cel ce vrea să se odihnească puţin, 
să meargă la patul său şi acolo întâi să se întărească cu 
rugăciunea, însemnându-se cu semnul crucii, şi să se 
culce cu grijă zicând în gândul său şi vreun psalm, pentru 
ca să nu fie necăjit de vicleanul. Lenea să lipsească, 
trândăvia să se izgonească şi să fim fierbinţi spre cele 


dumnezeieşti, suferitori la osteneli şi nimic să nu ne 
despartă de dragostea lui Dumnezeu. 


Iar Domnul Dumnezeu să vă dea viaţă bună şi să vă ţină 
în toate cu fapte bune desăvârşit, spre plinirea poruncilor 
Lui cu plăcere dumnezeiească, ca să înălţăm cu toţii 
laudă lui Dumnezeu cu o gură, în ziua cea nesfârşită 
în care este sălăşluirea tuturor celor ce se veselesc şi 
bucuria întru Hristos lisus Domnul nostru, acum şi 
pururea şi în vecii vecilor. Amin.” 





CUVÂNT DE LA PATERIC 


Avva Ammun Nitriotul (prăznuit în 4 octombrie) a 
fost un monah din primele generații de întemeietori 
ai monahismului egiptean. Cu sfatul Sfântului Antonie 
cel Mare, el a întemeiat două din cele mai importante 
centre monastice din secolele IV-VII: Nitria şi Chiliile. 
Avva Ammun s-a ostenit 22 de ani în deşertul Nitriei, 
ajungând la mare dreaptă socotință şi făcător de 
minuni făcându-se, spre folosul multora. Sf. Antonie i-a 
văzut sufletul dus de îngeri la ceruri, în clipa adormirii. 


Iată un cuvânt al Avvei Ammun: 

Un frate a venit de la Schit la Avva Ammun şi i-a zis: 

-Mă trimite părintele meu la slujbă și mă tem de curvie. 
A zis lui bătrânul: 

-Ori în ce ceas îți va veni ispita, zi aşa: Dumnezeul 
puterilor, pentru rugăciunile părintelui meu, 
scapâ-mă! 

Deci într-una din zile o fată a încuiat uşa după dânsul. 
Iar el, strigând cu glas mare, a zis: 

-Dumnezeul puterilor, pentru rugăciunile părintelui 
meu, scapă-mă! 

Și îndată s-a aflat pe calea Schitului. 


DIN ÎNVĂTĂTURA PĂRINTELUI ARSENIE 


Ca să poţi să nu judeci pe nimeni roagă-te pentru 
ei, pe nume, după cuvintele din Predica de pe munte, 
că toți ne ajută să ne curățim de mândrie, de iubire de 
sine şi de părere; că toţi spre ajutorul nostru, spre 
mântuire, sunt îngăduiţi de Dumnezeu - de aceea e 
strâmtă calea mântuirii și puţini merg pe ea, că-s puţini 
cei ce-ajung la priceperea aceasta. 


De asemenea ia în socoteală şi ce spune Sf. Pavel: 
„Rugaţi-vă pentru stăpânire, că de la Dumnezeu sunt 
rânduiţi”; - tot ca să ai pace şi dinspre ei. Și să vezi că 
de îndată ce faci așa, îţi vine în suflet o linişte şi o pace 
dinspre ei, orice ţi-ar face. 

INTERVIUL SĂPTĂMÂNII 
ȘI A IEȘIT AVRAAM DIN PATRIA SA... 


Cine nu îşi aminteşte cu drag de părintele Dănuţ- 
Daniel („al săracilor”, cum îi se spunea când era la 
Bisericuţă), căci părinte a fost celor nevoiaşi înainte de 
a fi preot-părinte? Sau de preoteasa Andreea şi de 
fetiţele lor, Sebastiana şi Xenia? lată că a trecut o 
vreme de când au plecat din Arad, luând crucea 
preoţiei, şi am primit cu bucurie îndemnul părinților 
noştri de a-i cerceta prin câteva întrebări, pentru a 
cunoaşte cum sunt şi ce mai fac. 


De câtă vreme sunteţi preot şi unde anume? 

Doamne ajută! Cu mila lui Dumnezeu în 7 august am 
împlinit 3 ani de preoţie și păstoresc credincioşii din 
satul Pricaz, comuna Turdaș, jud. Hunedoara. 


Cu ce gânduri ați pornit în acestă lucrare? 

Părintele Arsenie Boca spune într-unul din cuvintele 
sale: „M-am înhămat la carul cu un ideal cam greu, 
transformarea omului în Om, fiul mai mic al lui 
Dumnezeu şi frate al Fiului Său mai mare; însă toate 
idealurile mari au în ele ceva paralizant: nu te lasă să te 
ocupi de nimicurile acestei vieţi!” Cred că acesta este 
idealul fiecărui preot, acela de a-i ajuta pe oameni să 
se ridice de la viaţa trupească la cea 
duhovnicească, de a-i prinde pe oameni ca pe nişte 
peşti, de a-i scoate cu puterea lui Dumnezeu din adâncul 
păcatelor şi de a-i așeza la masa Impărăţiei lui 
Dumnezeu. Deci şi eu am pornit cu acelaşi gând. 


Cum este realitatea vieţii de preot, mult diferită de ce 
ştiați înainte de hirotonie? 

Ca preot, ai putere negrăită: Il porţi pe Hristos în palme, 
II jertfeşti pe Hristos, îi aşezi pe oameni pe Sf. Disc, la 
picioarele lui Hristos, le dai oamenilor binecuvântarea 
lui Dumnezeu prin mâna ta, prin aceeaşi mână le dai 
dezlegare de păcate, etc. Dar tot acest har te şi 
responsabilizează foarte mult. Aceasta îţi dă pe de o 
parte multă nădejde. Pe de altă parte am întâlnit și multă 
indiferenţă, nepăsare, superficialitate, mulţumire de 
sine, „tradiţii şi datini”. Cu alte cuvinte, am intrat într- 
un ogor nearat, care trebuia lucrat. Din păcate, nu 
pot spune că acum, după trei ani, pământul acesta a 
devenit mai roditor (poate doar pe alocuri) şi mă simt 
precum acel smochin despre care Mântuitorul a zis în 
pildă: „lată, trei ani sunt de când vin şi caut rod în 
smochinul acesta şi nu găsesc. Taie-l, de ce să ocupe 
locul în zadar?” Am însă nădejde că Dumnezeu ne va mai 
îngădui şi pe mine și pe credincioșii din parohie şi poate 
vom rodi în viitor. Cred că dacă vom dobândi pacea 
sufletului, atât preoţi, cât şi mireni, şi vom deveni 
lumină, mulţi ne vor asculta și vor căuta pe Dumnezeu 
prin nol. 


Preoteasa şi fetiţele simt povara crucii? În ce fel? 

Da, simţim cu toţii povara crucii. Cred că nu întâmplător 
examenul de capacitate preoțească a avut loc în data de 6 
martie (Aflarea Sfintei Cruci), iar instalarea în parohie a 
avut loc în ziua de 14 septembrie (Inălţarea Sf. Cruci). Şi 
tot în ziua instalării în parohie, după ce am primit din 
partea părintelui protopop cheile bisericii, m-am trezit şi 
cu un mort în biserică (urma o înmormântare), probabil 


un semn de la Dumnezeu că am îndatorirea sfântă de a-i 
ajuta pe oameni să se ridice din moartea păcatelor la 
Viaţă. Luarea Crucii şi urmarea lui Hristos 
presupune multe sacrificii. Pot spune că am urmat 
într-o oarecare măsură chemarea lui Avraam (doar 
chemarea, nu și credinţa). Acela a ieşit din patria sa, la 
porunca lui Dumnezeu, a plecat neștiind unde merge şi a 
locuit vremelnic în corturi. Și noi, am părăsit Aradul, am 
venit în parohia aceasta, nealegând-o noi, ci lăsându-ne 
în purtarea de grijă a lui Dumnezeu, primind cuvântul 
episcopului care ne-a trimis aici ca din gura lui 
Dumnezeu şi am locuit vremelnic în „corturi” (nefiind 
casă parohială, am locuit în diferite locuri). Fetiţele s-au 
acomodat mai uşor, pentru sufletul lor curat, şi ne 
urmează peste tot, nu cu cârtire, ci cu ascultare, cu 
gingăşie şi cu dragoste. 


Există un sfânt pe care îl simţiţi mereu aproape, că vă 
ajută în preoţie? 

Biserica în care slujesc are hramul Adormirea Maicii 
Domnului. Pe Maica Domnului o simt mai aproape, de 
asemenea puterea Sfintei Cruci, iar dintre sfinţi aş putea 
spune că mai aproape inimii mele este Sf. Mare Mucenic 
Ioan cel Nou de la Suceava. Cred că toţi sfinţii sunt 
minunaţi, iar prietenia cu ei se înfăptuieşte prin 
apropierea inimii către ei în rugăciune. Şi atunci vor 
lucra minunat. 


Ați adus în parohie o icoană a Maicii Domnului. 
Spuneţi-ne, vă rugăm, câteva cuvinte despre ea. 

Da, cu mila lui Dumnezeu am adus în parohie o copie a 
icoanei Maicii Domnului Pantanassa, de la Mănăstirea 
Vatoped, din Sf. Munte Athos. Icoana este cunoscută ca 
vindecătoare de boli, în special vindecătoare de cancer. 
Despre această icoană, părintele stareţ Efrem de la 
Vatoped spunea că se petrece cu dânsa o mare taină, şi 
anume, toate copiile făcute după această icoană sunt 
făcătoare de minuni. Povestea părintele Efrem că părinţii 
mănăstirii au trimis în Rusia o carte poştală cu imaginea 
icoanei şi aceasta a avut puterea de a învia un copil care 
murise de cancer. De aceea copiile acestei icoane sunt 
multe, atât la noi în ţară, cât şi în celelalte ţări ortodoxe. 


Am nădejde că Maica 
Domnului va lucra minunat 
în mijlocul credincioşilor și 
se va împlini cuvântul din 
acatistul ei care spune: 
„Bucură-te, Impărăteasa 
tuturor, ceea ce vindeci cu 
har  neputinţele noastre”. 
Icoana a fost cumpărată prin 
contribuția credincioşilor, 
iar aducerea ei în sat a avut 
loc anul acesta în ziua de 15 
septembrie, prin bunăvoința 
unor oameni credincioşi din 
Bucureşti, care au asigurat 
transportul și au împodobit- 
o minunat cu flori. 





La final, vă rugăm să spuneţi un gând sau îndemn 
pentru frați. 

Un gând, atât pentru fraţi, cât şi pentru mine: să avem 
multă trezvie duhovnicească (atenţie la gânduri, la 
cuvinte, la simţuri, la tot) şi să punem începutul bun în 
fiecare zi (să nu amânăm!). lertaţi şi ne pomeniţi şi pe 
noi în rugăciunile frățiilor voastre! 


